Document ID: /roh_data/filtered/fineweb-2-filterrobots_roh.jsonl.gz/50544

En l'exposiziun temporara u en la preschentaziun permanenta da la collecziun s'occupan las scolaras ed ils scolars sco emprim da las ovras originalas. La segunda part da l'occurrenza ha lieu en l'atelier, nua che las scolaras ed ils scolars approfundeschan lur experientschas en moda creativa. Il lavuratori vegn adattà al stgalim da scola respectiv.
PURSCHIDAS PER CLASSAS DA SCOLA TAR LAS EXPOSIZIUNS ACTUALS
Corsin Fontana. Scalafundas
28-08 fin 21-11-2021
En il focus da questa exposiziun stattan novas gruppas d'ovras sco er gruppas d'ovras betg mussadas fin ussa che vegnan cumbinadas cun lavurs tschernidas dals ultims 50 onns. L'integraziun da musica nordafricana da la collecziun da Fontana permetta in nov sguard sin sia lavur. En il lavuratori ans fatschentain nus cun la simpladad e cun la stgarsezza en l'art da Fontana e stgaffin en l'atelier sez maletgs reducids.
LandLiebe. Art ed agricultura
18-09-2021 fin 02-01-2022
En l'art figurativ prospereschan las ovras las pli differentas davart l'agricultura. L'exposiziun mussa co che l'idilla da la puraglia d'antruras guntgescha en l'art contemporan ad in'enquista critica. En il lavuratori ans laschain nus involver plain mirveglias en maletgs da l'agricultura nunusitads e nunspetgads ed ans fatschentain alura en l'atelier cun terra e cun auters chats da la natira sco material da furmaziun.
COLLECZIUN
Tge colur ha il tschiel?
Dumonda simpla: natiralmain blau! Ma èsi propi uschia? A maun da contemplaziuns da maletgs empruvain nus da respunder questa dumonda e rimnain «colurs dal tschiel» ch'ans dattan l'inspiraziun per in agen maletg dal tschiel en l'atelier.
Cuntradas
Artistas ed artists influenzeschan cun lur preschentaziuns nossas ideas davart cuntradas. En il discurs d'art ans deditgain nus a las dumondas tge ch'è cuntrada e co ch'ella po vegnir preschentada. En il lavuratori mettain nus – en las cuntradas malegiadas da nus sezs – il focus sin il stil, sin la colur e sin la tscherna dal motiv.
Tgi sun jau?
En il center stat la contemplaziun da purtrets e d'autopurtrets. Partind da quai analisain nus, co ch'ina artista u in artist exprima caracter ed identitad en in'ovra cun agid da penelladas e da colurs. Las observaziuns vegnan applitgadas suenter en l'atelier cun far in autopurtret.
La famiglia Giacometti
Las scolaras ed ils scolars emprendan d'enconuscher la dinastia d'artists dals Giacometti dal vitg bregagliot Stampa. Davant ils maletgs, las sculpturas e l'artisanadi vegn sclerida l'influenza da la cuntrada ed i vegn dumandà, co ch'ils artists respectivs han recepì quella en moda artisticamain differenta.